CELEX: 32021D1145
Language: fi
Date: 2021-06-30 00:00:00
Title: Komission täytäntöönpanopäätös (EU) 2021/1145, annettu 30 päivänä kesäkuuta 2021, Euroopan parlamentin ja neuvoston direktiivin 2009/103/EY soveltamisesta sellaisten moottoriajoneuvojen käyttöön liittyvän vastuun varalta otettavaa vakuutusta koskevien tarkastusten osalta, joiden pysyvä kotipaikka on Montenegrossa ja Yhdistyneessä kuningaskunnassa (ETA:n kannalta merkityksellinen teksti)

13.7.2021   
               
               
                  FI
               
               
                  Euroopan unionin virallinen lehti
               
               
                  L 247/100
               
            
         KOMISSION TÄYTÄNTÖÖNPANOPÄÄTÖS (EU) 2021/1145,
         annettu 30 päivänä kesäkuuta 2021,
         Euroopan parlamentin ja neuvoston direktiivin 2009/103/EY soveltamisesta sellaisten moottoriajoneuvojen käyttöön liittyvän vastuun varalta otettavaa vakuutusta koskevien tarkastusten osalta, joiden pysyvä kotipaikka on Montenegrossa ja Yhdistyneessä kuningaskunnassa
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon moottoriajoneuvojen käyttöön liittyvän vastuun varalta otettavasta vakuutuksesta ja vakuuttamisvelvollisuuden voimaansaattamisesta 16 päivänä syyskuuta 2009 annetun Euroopan parlamentin ja neuvoston direktiivin 2009/103/EY (1) ja erityisesti sen 2 artiklan b alakohdan yhdessä sen 8 artiklan 2 kohdan kanssa,
         sekä katsoo seuraavaa:
         
                     (1)
                  
                  
                     Direktiivin 2009/103/EY 8 artiklan 1 kohdan toisen alakohdan mukaan ajoneuvot, joilla on pysyvä kotipaikka kolmannessa maassa, rinnastetaan tällaisten ajoneuvojen käyttöön liittyvän voimassa olevan vihreän kortin tai rajavakuutustodistuksen osalta ajoneuvoihin, joilla on pysyvä kotipaikka unionissa, jos kaikkien jäsenvaltioiden kansalliset toimistot erikseen, kukin oman pakollista vakuutusta koskevan kansallisen lainsäädäntönsä mukaisesti, takaavat tällaisten ajoneuvojen niiden alueella aiheuttamia vahinkoja koskevien korvausvaatimusten käsittelyn.
                  
               
                     (2)
                  
                  
                     Direktiivin 2009/103/EY 2 artiklassa asetetun ehdon mukaan kyseisen direktiivin 8 artiklan soveltaminen ajoneuvoihin, joiden pysyvä kotipaikka on kolmannessa maassa, edellyttää jäsenvaltioiden kansallisten vakuutuksenantajien toimistojen ja kyseisen kolmannen maan kansallisen vakuutuksenantajien toimiston välistä sopimusta. Lisäksi jotta mainitun direktiivin 8 artiklaa voitaisiin soveltaa tällaisiin ajoneuvoihin, komission olisi vahvistettava myös päivämäärä, jona tätä säännöstä aletaan soveltaa kyseisiin ajoneuvoihin, sekä ajoneuvotyypit, joihin tätä säännöstä sovelletaan, todettuaan läheisessä yhteistyössä jäsenvaltioiden kanssa, että edellä tarkoitettu sopimus on tehty.
                  
               
                     (3)
                  
                  
                     Euroopan talousalueen jäsenvaltioiden ja muiden assosioituneiden valtioiden kansalliset vakuutuksenantajien toimistot tekivät 30 päivänä toukokuuta 2002 sopimuksen, jonka mukaan korvausvaatimusten, jotka johtuvat niiden alueella tapahtuneista sellaisten ajoneuvojen aiheuttamista liikennevahingoista, joiden pysyvä kotipaikka on kyseisen sopimuksen muiden sopimuspuolten alueella, käsittely taataan riippumatta siitä, ovatko ajoneuvot vakuutettuja (jäljempänä ’sopimus’).
                  
               
                     (4)
                  
                  
                     Jäsenvaltioiden sekä Andorran, Bosnia ja Hertsegovinan, Islannin, Liechtensteinin, Norjan, Serbian, Sveitsin ja Yhdistyneen kuningaskunnan kansallisten vakuutuksenantajien toimistot allekirjoittivat 6 päivänä tammikuuta 2021 sopimukseen lisäyksen, jolla sopimusta muutettiin Montenegron kansallisen vakuutuksenantajien toimiston sisällyttämiseksi siihen. Lisäyksessä määrätään käytännön järjestelyistä, jotka koskevat vakuutustarkastusten lopettamista niiltä ajoneuvoilta, joiden pysyvä kotipaikka on Montenegron alueella ja jotka kuuluvat sopimuksen soveltamisalaan.
                  
               
                     (5)
                  
                  
                     Yhdistyneen kuningaskunnan kansallinen vakuutuksenantajien toimisto oli allekirjoittanut tämän sopimuksen 30 päivänä toukokuuta 2002. Ison-Britannian ja Pohjois-Irlannin yhdistyneen kuningaskunnan ero Euroopan unionista ei muuttanut tilannetta niiden sitoumusten osalta, jotka sen kansallisten vakuutuksenantajien toimistolla on muiden kansallisten vakuutuksenantajien toimistoja kohtaan.
                  
               
                     (6)
                  
                  
                     Sen vuoksi kaikki moottoriajoneuvojen käyttöön liittyvän vastuun varalta otettavaa vakuutusta koskevien direktiivin 2009/103/EY mukaisten tarkastusten lakkauttamisen ehdot täyttyvät niiden ajoneuvojen osalta, joiden pysyvä kotipaikka on Montenegrossa ja Yhdistyneessä kuningaskunnassa,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Jäsenvaltioiden on 2 päivänä elokuuta 2021  alkaen pidättäydyttävä tarkastamasta sellaisten kaikentyyppisten ajoneuvojen liikennevakuutuksia, joiden pysyvä kotipaikka on Montenegron alueella, lukuun ottamatta kyseisessä maassa rekisteröityjä sotilasajoneuvoja, niiden saapuessa unioniin.
         
         
            2 artikla
            Jäsenvaltioiden on 2 päivänä elokuuta 2021  alkaen pidättäydyttävä tarkastamasta sellaisten kaikentyyppisten ajoneuvojen liikennevakuutuksia, joiden pysyvä kotipaikka on Yhdistyneen kuningaskunnan alueella, lukuun ottamatta kyseisessä maassa rekisteröityjä sotilasajoneuvoja, niiden saapuessa unioniin.
         
         
            3 artikla
            Jäsenvaltioiden on ilmoitettava komissiolle välittömästi tämän päätöksen soveltamiseksi toteutetut toimenpiteet.
         
         
            4 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 30 päivänä kesäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 263, 7.10.2009, s. 11.